《夷齐松歌》
清代·弘历

有山盘盘，有水潺潺，逢二老兮其间。远而望之，前者友而后者恭，若伯仲也。

近而睇之，日斯迈而月斯征，乃同根生也。二老之芳踪，吾不得而知也。

考之古则有其人，曰夷齐也。夫何饿西山而僵仆者，挺朔漠而轮囷。

惟彼与此兮，孰主孰宾。岂惟周粟之不食兮，盖自赋质以来曾烟火之未亲。

讵黄农虞夏之不可见兮，元黄初判落落者与天地而长存。

雪覆曦暄，何凉何燠。夏茂冬彫，何同何独。兽伏鸟栖，何徵何逐。

胡倚嬴封，何荣何辱。吁嗟大隐兮，视此山木。